*Ηράκλειο, 24 Οκτωβρίου 2024*

**ΔΕΛΤΙΟ ΤΥΠΟΥ**

**Επίσκεψη της Υφυπουργού Ανάπτυξης κας Ζωής Ράπτη και του Γενικού Γραμματέα Έρευνας & Καινοτομίας κ. Τάσου Γαϊτάνη στο ΙΤΕ**

Η Υφυπουργός Ανάπτυξης, αρμόδια για θέματα Έρευνας και Καινοτομίας κα Ζωή Ράπτη, και ο Γενικός Γραμματέας Έρευνας και Καινοτομίας, κ. Τάσος Γαϊτάνης, πραγματοποίησαν την Τετάρτη 23 Οκτωβρίου, επίσημη επίσκεψη στις εγκαταστάσεις του Ιδρύματος Τεχνολογίας και Έρευνας, στα Βασιλικά Βουτών στο Ηράκλειο, όπου τους υποδέχτηκε ο Πρόεδρος του ΙΤΕ, καθ. Νεκτάριος Ταβερναράκης και μέλη του ΔΣ του ΙΤΕ.

Η επίσκεψη ξεκίνησε με ξενάγηση στο Εργοτάξιο των Νέων Κτηριακών Υποδομών του ΙΤΕ, που αφορά στη δημιουργία Κόμβου Καινοτομίας και Προχωρημένης Εκπαίδευσης. Το έργο χρηματοδοτείται από το Ταμείο Ανάκαμψης και την Ευρωπαϊκή Τράπεζα Επενδύσεων μέσω του ΠΔΕ, και εντάσσεται στο μεγαλόπνοο έργο της τάξεως των 56 εκ.€, που αφορά στη δημιουργία νέων αλλά και αναβάθμιση υπαρχουσών υποδομών του ΙΤΕ σε όλες τις πόλεις όπου δραστηριοποιείται, και αναμένεται να ολοκληρωθούν έως το τέλος του 2025.

Η Υφυπουργός Ανάπτυξης κα Ζωή Ράπτη δήλωσε: «Είναι ιδιαίτερη χαρά που επισκέπτομαι σήμερα το ΙΤΕ, το μεγαλύτερο Ερευνητικό Κέντρο της χώρας, στο οποίο υλοποιούνται σημαντικά έργα υποδομής 25 εκ. € για το Ηράκλειο, από συνολικά 56εκ. € για τα Ινστιτούτα του σε όλη την Ελλάδα, που έχουν εξασφαλιστεί από το Ταμείο Ανάκαμψης με συγχρηματοδότηση από την Ευρωπαϊκή Τράπεζα Επενδύσεων. Η τεχνολογία αιχμής και η καινοτομία είναι σήμερα στην πρώτη γραμμή, και το ΙΤΕ υλοποιεί εμβληματικά έργα που επικεντρώνονται σε εξαιρετικά κρίσιμα θέματα με σημαντικό κοινωνικό και οικονομικό αντίκτυπο, όπως π.χ. η Ιατρική Ακριβείας και οι εξατομικευμένες θεραπείες. Θέλω να συγχαρώ τον Πρόεδρο, τα μέλη του ΔΣ και τους εργαζόμενους του ΙΤΕ για το εξαιρετικό τους έργο και να τους ευχηθώ καλή επιτυχία.»

Ο Γενικός Γραμματέας Ε&Κ κ. Τάσος Γαϊτάνης, ανέφερε: “Πρόθεση της Πολιτείας είναι να συνεχίζει να στηρίζει το σημαντικό έργο του Ιδρύματος, και η σημερινή μας επίσκεψη στο ΙΤΕ δείχνει ακριβώς το ενδιαφέρον μας να συνεργαστούμε και να προσπαθήσουμε να στηρίξουμε με κάθε τρόπο το Ίδρυμα. Σε πανευρωπαϊκό επίπεδο, δίνεται ιδιαίτερη έμφαση στην επένδυση στην έρευνα και την καινοτομία, προκειμένου να διατηρήσει η Ευρώπη την ανταγωνιστικότητά της παγκοσμίως. Η καινοτομία δημιουργεί νέες θέσεις εργασίας και ενισχύει την Οικονομία της Χώρας, ενώ η αξιοποίησή της έχει άμεσο αντίκτυπο στην κοινωνία καθώς απαντά σε μεγάλες σύγχρονες προκλήσεις προσφέροντας λύσεις με καινοτόμα προϊόντα και υπηρεσίες σε όλους τους τομείς, όπως στον αγροτικό τομέα, το περιβάλλον, τον τουρισμό, την υγεία. Γιατί η Καινοτομία είναι όλους. Σε αυτήν την προσπάθεια, το ΙΤΕ, όντας το μεγαλύτερο ερευνητικό κέντρο της χώρας, μπορεί να έχει πρωταγωνιστικό ρόλο στην Ελλάδα και την Ευρώπη συνολικά».

Ο Πρόεδρος του ΙΤΕ, καθ. Νεκτάριος Ταβερναράκης, ευχαρίστησε θερμά την Υφυπουργό και τον Γενικό Γραμματέα για την πρώτη αυτή επίσκεψη στο Ίδρυμα, και ανέφερε ότι είναι μια ευκαιρία να συζητηθούν διάφορα ζητήματα καίριας σημασίας για το ΙΤΕ, που αφορούν και στα μεγάλα κατασκευαστικά έργα που υλοποιούνται την τρέχουσα περίοδο, με κατασκευές 10 κτιρίων σε πέντε πόλεις, σε όλη την Ελλάδα, που θα πρέπει να ολοκληρωθούν τον Δεκέμβριο του 2025. «Ταυτόχρονα προχωρά η ανακαίνιση του νεοκλασικού κτηρίου που πρόσφατα απέκτησε το ΙΤΕ στο κέντρο του Ηρακλείου, και θα ενισχύσει τους δεσμούς του Ιδρύματος με την τοπική κοινωνία. Το ΙΤΕ μπορεί να ατενίζει το μέλλον ισχυρότερο, με αισιοδοξία, με 10 Ερευνητικά Ινστιτούτα πλέον, και νέες εγκαταστάσεις, αποτελώντας πόλο έλξης για νέους επιστήμονες.» επεσήμανε ο Πρόεδρος του ΙΤΕ.

Ακολούθησε ξενάγηση σε Εργαστήριο του Ινστιτούτου Ηλεκτρονικής Δομής και Λέιζερ, όπου παρουσιάστηκαν οι ερευνητικές δραστηριότητες «Κβαντικού φωτός & Τεχνολογιών» και «Φυσικής και Tεχνολογίας στην κλίμακα των Aττοδευτερολέπτων». Ο επικεφαλής του Εργαστηρίου, Δρ. Παρασκευάς Τζάλλας, παρουσίασε τις τελευτές ερευνητικές εξελίξεις και τα πρωτοποριακά αποτελέσματα του εργαστηρίου και αναφέρθηκε στη σημασία αυτών των αποτελεσμάτων στη βασική έρευνα, στις κβαντικές τεχνολογίες αλλά και τις πιθανές εφαρμογές τους στο περιβάλλον και τη βιοϊατρική απεικόνιση.

Σε συνάντηση που ακολούθησε με τον Πρόεδρο του ΙΤΕ, Διευθυντές και εκπροσώπους των Ινστιτούτων και των Ειδικών Δομών του ΙΤΕ, και Προϊσταμένους Υπηρεσιών, παρουσιάστηκαν οι δραστηριότητες και τα πρόσφατα επιτεύγματα του Ιδρύματος, και συζητήθηκαν τρέχοντα ζητήματα που απαιτούν τη συνδρομή και στήριξη της Πολιτείας. Επίσης ακολούθησε συνάντηση με τον Πρόεδρο και εκπροσώπους του Συλλόγου Εργαζομένων του ΙΤΕ (ΣΕΙΤΕ).

Την Πέμπτη 24 Οκτωβρίου, η Υφυπουργός Ανάπτυξης επισκέφθηκε το Ινστιτούτο Μεσογειακών Σπουδών στο Ρέθυμνο, όπου συναντήθηκε με την καθ. Τζελίνα Χαρλαύτη, Διευθύντρια του Ινστιτούτου, και με ερευνητές, και ενημερώθηκε εκτενώς για τις δραστηριότητές του, την ιδιαίτερα επιτυχημένη πορεία του και τις σημαντικές χρηματοδοτήσεις που έχει προσελκύσει τα τελευταία χρόνια. Στη συνάντηση παραβρέθηκε επίσης, ο Δήμαρχος Ρεθύμνου Γιώργος Μαρινάκης.